KIRJALLINEN KYSYMYS E-1833/01

esittäjä(t): Cristiana Muscardini (UEN) komissiolle

(22. kesäkuuta 2001)

Aihe: Kehitysyhteistyöpolitiikka ja lasten oikeudet

Kansainvälinen lehdistö on jälleen kerran kiinnittänyt kansalaisten huomion siihen jatkuvaan ja uskomattoman järkyttävään tilanteeseen, johon miljoonat (nykyisin puhutaan jopa 250 miljoonasta, mikä on hälyttävän suuri luku) lapset joutuvat. Nämä lapset pakotetaan tekemään äärettömän raskasta työtä jo hyvin nuoresta lähtien. Vaikka lapsityövoimaa koskeva sosiaalinen ongelma on edelleen olemassa myös joissakin unionin jäsenvaltioissa, monissa unionin ulkopuolisissa maissa lapsityövoiman käyttö on saanut suorastaan kestämättömät mittasuhteet.

Euroopan unioni sitoutuu ainakin puheiden tasolla puolustamaan lasten oikeuksia ja sillä on moraalinen velvollisuus käyttää kaikki mahdolliset keinot tällaisen kurjuuden torjumiseksi, sillä lapsityövoiman käyttö tuhoaa miljoonien lasten ihmisarvon ja elämän.

1. Voisiko komissio ilmoittaa, voiko se asettaa konkreettisesti kehitysmaille myönnettyjen rahoitus- ja avustussuunnitelmien ja kauppasopimusten ehdoksi, että kyseessä olevien maiden on tehokkaasti sovellettava ihmisoikeuksien kunnioittamista koskevaa lauseketta, joka tällaisissa tapauksissa ainakin periaatteessa aina sisällytetään sopimuksiin?

2. Voisiko komissio yrittää löytää jonkin keinon puuttua asioihin kehitysmaissa niiden lasten auttamiseksi, joiden lapsuus on pilalla, käynnistämällä avustussuunnitelmia ja erityisiä hankkeita, joiden avulla pyrittäisiin luomaan sellaiset olosuhteet, joissa voitaisiin ainakin vähentää lapsityövoiman käyttöä?

Poul Nielsonin komission puolesta antama vastaus

(3. syyskuuta 2001)

Komissio tukee vahvasti kansainvälisen yhteisön pyrkimyksiä lapsityövoiman käytön poistamiseksi kaikkialta maailmasta. Tähän liittyen komissio tukee erityisesti kansainvälisen työjärjestön (ILO) työtä ILO hyväksyi vuonna 1999 yleissopimuksen lapsityön pahimpien muotojen kieltämisestä. Komissio korosti 15. syyskuuta 2000 tukevansa ILO:n pyrkimyksiä lapsityövoiman käytön poistamiseksi antamalla jäsenvaltioille suosituksen ratifioida kyseinen uusi yleissopimus. Komissio on myös tukenut EU:n pyrkimyksiä torjua lapsityövoiman käyttöä kansainvälisellä tasolla, viimeisimmäksi YK:n ihmisoikeustoimikunnan 57. kokouksen yhteydessä.

Vuodesta 1992 lähtien kaikkiin EU:n ja sen ulkopuolisten maiden välisiin yhteistyösopimuksiin on sisällytetty lauseke, jossa ihmisoikeuksien kunnioittaminen lapsen oikeudet mukaan lukien määritellään olennaiseksi osaksi sopimusta. Tähän kuuluvat perustyönormit sellaisina kuin ne on määritelty ILO:n kahdeksassa yleissopimuksessa. Kuten komission hiljattain antamassa ihmisoikeuksia koskevassa tiedonannossa todetaan, ihmisoikeuslausekkeiden käytön tarkoitus ei ole negatiivinen tai rankaiseva, vaan niillä pyritään paremminkin vuoropuhelun ja positiivisten toimenpiteiden edistämiseen. Poliittinen vuoropuhelu yhteisön ulkopuolisten maiden kanssa tarjoaa mahdollisuuden painottaa lapsen oikeuksien kunnioittamisen tärkeyttä. Komissio tulee jatkossakin antamaan merkitystä parlamentin näkemyksille ihmisoikeuslausekkeen soveltamisesta käytäntöön.

Mitä kehitysapuun tulee, vastaanottajamaiden kanssa on hyvin mahdollista keskustella perustyönormien täytäntöönpanosta. Mahdollisuus perustuu maakohtaisiin strategia-asiakirjoihin ja köyhyyden vähentämiseen tähtäävään strategiaan liittyviin asiakirjoihin (PRSP). Muita välineitä ovat erityistoimenpiteet asianomaisten ministeriöiden toimintakyvyn lujittamiseksi, jotta viranomaiset voivat laatia, säätää ja panna täytäntöön kansallista työlainsäädäntöä, jossa kansainvälisesti hyväksytyt, ILO:n yleissopimuksissa luetellut periaatteet ja oikeudet yhdistyisivät paikallisiin realiteetteihin, mikä helpottaisi sopimusten ratifiointia ja täytäntöönpanoa, ja jotta ne voisivat luoda realistisia valvontamekanismeja.

Erityistoimenpiteisiin lapsityövoiman käytön poistamiseksi kuuluvat tehokkaiden ja ajallisesti rajattujen ohjelmien kehittäminen lapsityön pahimpien muotojen poistamiseksi ehkäisy-, suojelu- ja kuntouttamistoimien avulla, ilmaisen ja laadukkaan perusopetuksen takaaminen ja milloin suinkin

mahdollista ja sopivaa ammatillisen koulutuksen antaminen kaikille lapsille, lapsityön havaittavuuden lisääminen tehokkaamman tiedon keräämisen, analysoinnin ja levittämisen avulla sekä tietoisuuden lisääminen lapsen oikeudesta suojeluun taloudelliselta hyväksikäytöltä ja ensisijaisen toiminnan tarpeesta lapsityön pahimpia muotoja vastaan. Rahallista tukea lapsityön torjuntaan tarjotaan eurooppalaisen ihmisoikeus- ja demokratia-aloitteen (EIDHR) puitteissa. Vuoden 2000 talousarviosta rahoitettiin lukuisia hankkeita, ja apua saivat muun muassa kotitaloustyöntekijät Togossa, Egyptissä maataloudessa työskentelevät lapset ja Latinalaisessa Amerikassa lapsityön käyttöä vastaan taistelevat järjestöt. Lapsen oikeuksien edistäminen on valittu EIDHR:n vuoden 2001 talousarviosta rahoitettavien hankkeiden ensisijaiseksi teemaksi, ja hankkeiden valintaprosessissa ollaan loppusuoralla.

EU:n ja 77 AKT-maan vuonna 2000 tekemä Cotonoun sopimus on tärkeä askel eteenpäin perustyönormien edistämiseksi kahdenvälisillä sopimuksilla, ja sopimukseen sisältyy erityinen kauppa- ja työnormeja koskeva ehto. Komission tärkein toimintamuoto lapsityön torjunnassa on sen työ köyhyyden vähentämiseksi erityisesti Afrikan maissa.